তথ্যবিবরণী নম্বর : ২৭৪৭

**রাষ্টপতির সাথে ইরাকে নবনিযুক্ত রাষ্ট্রদূতের সাক্ষাৎ**

ঢাকা, ৩০ জ্যৈষ্ঠ (১৩ জুন) :

 রাষ্ট্রপতি মোঃ আবদুল হামিদের সঙ্গে বঙ্গভবনে ইরাকে নবনিযুক্ত বাংলাদেশের রাষ্ট্রদূত মোঃ ফজলুল বারী সাক্ষাৎ করেন।

 সাক্ষাৎকালে নতুন রাষ্ট্রদূত দায়িত্ব পালনে রাষ্ট্রপতির দিকনির্দেশনা এবং সহযোগিতা কামনা করেন।

 রাষ্ট্রপতি বলেন, বাংলাদেশের সঙ্গে ইরাকের সম্পর্ক অত্যন্ত চমৎকার। রাষ্ট্রপতি বাণিজ্য ও বিনিয়োগ বৃদ্ধিসহ ইরাকের সঙ্গে দ্বিপাক্ষিক সম্পর্ক উন্নয়নে কাজ করতে নতুন রাষ্ট্রদূতকে পরামর্শ দেন।

 রাষ্ট্রপতির কার্যালয়ের সচিব সম্পদ বড়ুয়া, সামরিক সচিব মেজর জেনারেল এসএম সালাহ উদ্দিন ইসলাম, প্রেস সচিব মোঃ জয়নাল আবেদীন এবং সচিব (সংযুক্ত) ওয়াহিদুল ইসলাম খান এ সময় উপস্থিত ছিলেন।

#

ইমরানুল/সাহেলা/সঞ্জীব/জয়নুল/২০২১/২২১০ঘণ্টা

তথ্যবিবরণী নম্বর : ২৭৪৬

**রাষ্ট্রপতির সাথে এসএসএফ মহাপরিচালকের সাক্ষাৎ**

ঢাকা, ৩০ জ্যৈষ্ঠ (১৩ জুন) :

 রাষ্ট্রপতি মোঃ আবদুল হামিদের সঙ্গে বঙ্গভবনে স্পেশাল সিকিউরিটি ফোর্স (এসএসএফ) এর প্রতিষ্ঠাবার্ষিকী উপলক্ষে সংস্থাটির মহাপরিচালক মেজর জেনারেল মোঃ মজিবুর রহমান সাক্ষাৎ করেন।

 সাক্ষাৎকালে মহাপরিচালক এসএসএফ এর কার্যক্রম সম্পর্কে রাষ্ট্রপতিকে অবহিত করেন।

 প্রতিষ্ঠাবার্ষিকী উপলক্ষে রাষ্ট্রপতি এসএসএফ এর সকল সদস্যকে অভিনন্দন জানান। রাষ্ট্রপতি বলেন, ভিভিআইপিদের নিরাপত্তা প্রদানসহ জাতীয় নিরাপত্তা বিধানে গুরুত্বপূর্ণ ভূমিকা পালন করছে এসএসএফ। ভিভিআইপিদের নিরাপত্তা প্রদানের পাশাপাশি তাদের জনসম্পৃক্ততা যাতে বিঘ্নিত না হয় সেদিকে লক্ষ্য রাখার পরামর্শ দেন রাষ্ট্রপতি।

 রাষ্ট্রপতির কার্যালয়ের সচিব সম্পদ বড়ুয়া, সামরিক সচিব মেজর জেনারেল এসএম সালাহ উদ্দিন ইসলাম, প্রেস সচিব মোঃ জয়নাল আবেদীন এবং সচিব (সংযুক্ত) ওয়াহিদুল ইসলাম খান এ সময় উপস্থিত ছিলেন।

#

ইমরানুল/সাহেলা/সঞ্জীব/আব্বাস/২০২১/২০৩০ ঘণ্টা

তথ্যবিবরণী নম্বর : ২৭৪৫

**সেক্রেটারিয়েট রিপোর্টার্স ফোরামের নবনির্বাচিত পরিষদকে তথ্যমন্ত্রীর অভিনন্দন**

ঢাকা, ৩০ জ্যৈষ্ঠ (১৩ জুন) :

 সচিবালয়ের সংবাদসংগ্রহের দায়িত্বে নিয়োজিত গণমাধ্যমসদস্যদের সংগঠন বাংলাদেশ সেক্রেটারিয়েট রিপোর্টার্স ফোরাম-বিএসআরএফ এর নবনির্বাচিত সভাপতি তপন বিশ্বাস ও সাধারণ সম্পাদক মাসউদুল হকসহ পরিষদের সকল নির্বাচিতদের অভিনন্দন জানিয়েছেন তথ্য ও সম্প্রচার মন্ত্রী ড. হাছান মাহ্‌মুদ।

 আজ সকাল দশটা থেকে বিকাল চারটা পর্যন্ত রাজধানীর জাতীয় প্রেসক্লাবে অনুষ্ঠিত এ নির্বাচনে সংগঠনের ১৫৪ জন সদস্যের মধ্যে ১৫২ জন ভোট দেয়াকে প্রশংসা করে মন্ত্রী বলেন, সমষ্টিগত এ উদ্যম সাংগঠনিক উৎকর্ষের এক অনন্য নজির।

#

আকরাম/সাহেলা/সঞ্জীব/আব্বাস/২০২১/২১০৫ ঘণ্টা

তথ্যবিবরণী নম্বর : ২৭৪৪

**ইসলামের ভ্রাতৃত্ব ও মূল্যবোধের সঠিক প্রচার ও প্রসারের লক্ষ্যে সরকার নানাবিধ পদক্ষেপ নিয়েছে**

 **-- ধর্ম প্রতিমন্ত্রী**

ঢাকা, ৩০ জ্যৈষ্ঠ (১৩ জুন) :

 ধর্ম প্রতিমন্ত্রী মোঃ ফরিদুল হক খান বলেছেন, ইসলামের ভ্রাতৃত্ব ও মূল্যবোধের সঠিক প্রচার ও প্রসারের লক্ষ্যে বর্তমান সরকার নানাবিধ পদক্ষেপ নিয়েছে। প্রধানমন্ত্রী শেখ হাসিনা ইসলামের নামে জঙ্গিবাদের বিরুদ্ধে অনেক আগেই জিরো টলারেন্স নীতি ঘোষণা করেছেন। আর তাই উগ্রবাদ ও জঙ্গিবাদের বিরুদ্ধে ইসলামের ‘প্রকৃত মর্মবাণী’ প্রচার করার লক্ষ্যে প্রধানমন্ত্রী সারাদেশে ৫৬০টি মডেল মসজিদ নির্মাণ করছেন যার মধ্যে সম্প্রতি প্রাথমিক পর্যায়ে ৫০টি মডেল মসজিদ উদ্বোধন করা হয়েছে। এসব মসজিদে প্রতি বছর ১৪ হাজার হাফেজে-কোরআন হিফজ করার সুযোগ পাবে।

 প্রতিমন্ত্রী আজ ঢাকা ওআইসি ইয়ুথ ক্যাপিটাল ২০২০ উপলক্ষ্যে আয়োজিত আন্তর্জাতিক ক্বিরাত প্রতিযোগিতার চূডান্ত পর্বে ভার্চুয়ালি অংশ নিয়ে প্রধান অতিথিরি বক্তব্যে এসব কথা বলেন।

 ধর্ম প্রতিমন্ত্রী বলেন, আন্তর্জাতিক এই কুরআন প্রতিযোগিতার মাধ্যমে ইসলামের সুমহান শিক্ষা অর্জনে তরুণ সমাজ অনেক বেশি অনুপ্রাণিত হবে। ইসলাম শান্তি, সাম্য ও ঐক্যের কথা বলে। এই প্রতিযোগিতার মাধ্যমে প্রতিযোগিতায় অংশগ্রণকারীরা ইসলামের শান্তির বার্তা সারা পৃথিবীব্যাপী ছড়িয়ে দিতে সক্ষম হবে।

 অনুষ্ঠানে সভাপতিত্ব করেন ধর্ম বিষয়ক মন্ত্রণালয়ের সচিব মোঃ নূরুল ইসলাম পিএইচডি। অনুষ্ঠানে অন্যান্যের মধ্যে ইসলামিক কো-অপারেশন ইয়ুথ ফোরাম (ওঈণঋ) এর প্রেসিডেন্ট তাহা আইহানসহ ধর্ম বিষয়ক মন্ত্রণালয়, যুব ও ক্রীড়া মন্ত্রণালয় এবং ইসলামিক ফাউন্ডেশনের ঊর্ধ্বতন কর্মকর্তাবৃন্দ এবং বিশিষ্ট ওলামায়ে কেরামগণ ভার্চুয়ালি সংযুক্ত ছিলেন।

 ইসলামিক ফাউন্ডেশন বায়তুল মুকাররম মিলনায়তন থেকে বাংলাদেশ অঞ্চলের সম্মানিত ৩ জন বিচারক ও ইসলামিক কো-অপারেশন ইয়ুথ ফোরাম (ওঈণঋ) কর্তৃক নির্বাচিত বিচারক ইয়াসার চোহাদার তুরস্ক থেকে ভার্চুয়ালি অংশ নিয়ে প্রতিযোগিতার বিচারকাজ সম্পন্ন করেন। সারা বিশ্বের ৬টি অঞ্চল যথাক্রমে বাংলাদেশ, এশিয়া, আফ্রিকা, মধ্যপ্রাচ্য, আমেরিকা, ইউরোপ, ওশেনিয়া থেকে নির্বাচিত ১৫ জন প্রতিযোগী চূড়ান্ত প্রতিযোগিতায় অংশগ্রহণ করেন। সারা বিশ্বের প্রায় ৪ শত জন প্রতিযোগী উক্ত প্রতিযোগীতায় অংশ নেন। বাংলাদেশ থেকে মুহাম্মদ হাবিবুর রহমান, মাসউদ রিদওয়ান ও আমানউল্লাহ আল কাফি এই তিনজন প্রতিযোগী চূড়ান্ত প্রতিযোগিতায় অংশগ্রহণ করেন।

 উল্লেখ্য, এবছর ২৪ ফেব্রুয়ারি মুজিববর্ষ উপলক্ষ্যে ভার্চুয়ালি আন্তর্জাতিক পর্যায়ে উক্ত প্রতিযোগিতা উদ্বোধন করা হয়।

#

আনোয়ার/সাহেলা/সঞ্জীব/জয়নুল/২০২১/২১২০ঘণ্টা

তথ্যবিবরণী নম্বর : ২৭৪৩

**রাষ্ট্রপতির সাথে নবনিযুক্ত বিমান বাহিনী প্রধানের সাক্ষাৎ**

বঙ্গভবন, ৩০ জ্যৈষ্ঠ (১৩ জুন) :

 আজ রাষ্ট্রপতি মোঃ আবদুল হামিদের সঙ্গে সাক্ষাৎ করেছেন নবনিযুক্ত বিমান বাহিনী প্রধান এয়ার মার্শাল  শেখ আব্দুল হান্নান ।

 রাষ্ট্রপতির প্রেস সচিব মোঃ জয়নাল আবেদীন ব্রিফিংয়ে জানান, বঙ্গভবনে সাক্ষাৎকালে রাষ্ট্রপতি নবনিযুক্ত বিমান বাহিনী প্রধানকে অভিনন্দন জানান।

 এসময় রাষ্ট্রপতি আবদুল হামিদ বলেন, ফোর্সেস গোল ২০৩০ অনুযায়ী বর্তমান সরকার বাংলাদেশ বিমান বাহিনীকে  চৌকস ও দক্ষ বাহিনীতে পরিণত করতে বিভিন্ন পদক্ষেপ গ্রহণ ও বাস্তবায়ন করছে। করোনা মোকাবিলায় ত্রাণ বিতরণ, ঔষধ ও চিকিৎসা সামগ্রী পরিবহণে বিমান বাহিনীর ভূমিকার প্রশংসা করেন রাষ্ট্রপতি । তিনি আশা করেন নতুন বিমান বাহিনী প্রধানের নেতৃত্বে বাংলাদেশ বিমান বাহিনী আগামীতে আধুনিক প্রযুক্তি জ্ঞানসম্পন্ন শক্তিশালী বাহিনীতে পরিণত হবে।

 সাক্ষাৎকালে নতুন বিমান বাহিনী প্রধান দায়িত্ব পালনে রাষ্ট্রপতির দিকনির্দেশনা ও সার্বিক সহযোগিতা কামনা করেন।

 রাষ্ট্রপতির কার্যালয়ের সচিব সম্পদ বড়ুয়া, সামরিক সচিব মেজর জেনারেল এসএম সালাহ উদ্দিন ইসলাম এবং সচিব (সংযুক্ত) ওয়াহিদুল ইসলাম খান এ সময় উপস্থিত ছিলেন।

#

ইমরানুল/সাহেলা/সঞ্জীব/আব্বাস/২০২১/২০২০ ঘণ্টা

তথ্যবিবরণী নম্বর : ২৭৪২

**কোভিড**-**১৯ সংক্রান্ত সর্বশেষ প্রতিবেদন**

ঢাকা, ৩০ জ্যৈষ্ঠ (১৩ জুন) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৮ হাজার ৭৪৯ জনের নমুনা পরীক্ষা করে ২ হাজার ৪৩৬ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৮ লাখ ২৬ হাজার ৯২২ জন।

 গত ২৪ ঘণ্টায় ৪৭জন-সহ এ পর্যন্ত ১৩ হাজার ১১৮ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৭ লাখ ৬৬ হাজার ২৬৬ জন।

#

দলিল/সাহেলা/সঞ্জীব/আব্বাস/২০২১/১৮২৪ ঘণ্টা

তথ্যবিবরণী নম্বর : ২৭৪১

**বরিশালে দাখিল মাদ্রাসার ভিত্তিপ্রস্তর স্থাপন করলেন প্রতিমন্ত্রী জাহিদ ফারুক**

বরিশাল, ৩০ জ্যৈষ্ঠ (১৩ জুন) :

 আজ বরিশাল সদর উপজেলার ইশাতুল ইসলাম মডেল দাখিল মাদ্রাসার একাডেমিক ভবনের ভিত্তিপ্রস্তর স্থাপন ভার্চুয়ালি করলেন পানি সম্পদ প্রতিমন্ত্রী জাহিদ ফারুক। অনুষ্ঠানে প্রধান অতিথির বক্তব্যে প্রতিমন্ত্রী বলেন, মাদ্রাসা, সাধারণ শিক্ষা ব্যবস্থাসহ সকল শিক্ষাব্যবস্থায় প্রধানমন্ত্রী শেখ হাসিনার একই ধরনের নজর রয়েছে। প্রধানমন্ত্রী চান বাংলাদেশে শিক্ষাটা সবদিক থেকেই প্রসার লাভ করুক এবং দেশের ছেলে-মেয়েরা শিক্ষিত হোক ও দেশে বিদেশে সুনাম অর্জন করুক।

 প্রতিমন্ত্রী বলেন, বিগত ১০ বছরে প্রধানমন্ত্রী শেখ হাসিনার নেতৃত্বে বাংলাদেশ স্বল্প উন্নত দেশ থেকে উন্নয়নশীল দেশে পদার্পণ করেছে এবং ২০৪১ সালের মধ্যে সমৃদ্ধিশালী দেশের পথে এগিয়ে যাচ্ছে।

 ভিত্তিপ্রস্তর স্থাপন অনুষ্ঠানে মাদ্রাসা প্রাঙ্গণে উপস্থিত ছিলেন উপজেলা নির্বাহী কর্মকর্তা মোঃ মুনীবুর রহমানসহ মাদ্রাসার অধ্যক্ষ, শিক্ষক ও স্থানীয় আওয়ামী লীগ নেতৃবৃন্দ।

 উল্লেখ্য, ২ কোটি ৯৩ লাখ, ৪৪ হাজার ৯৬১ দশমিক ৮৭ টাকা ব্যয়ে ১৮ মাস সময়সীমার মধ্যে পানি সরবরাহ, পয়ঃনিষ্কাশন ও বৈদ্যুতিক কাজসহ এ ভবনটি নির্মাণ করা হবে। এ প্রকল্পে বাস্তবায়ন সহযোগী হিসেবে শিক্ষা প্রকৌশল অধিদপ্তর কাজ করছে।

#

আসিফ/সাহেলা/সঞ্জীব/জয়নুল/২০২১/১৯১৫ঘণ্টা

তথ্যবিবরণী নম্বর : ২৭৪০

**জাতীয় বাস্তবায়ন কমিটির বিশেষ প্রকাশনাসমূহের অগ্রগতি নিয়ে আলোচনা**

ঢাকা, ৩০ জ্যৈষ্ঠ (১৩ জুন) :

 জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্্যাপন জাতীয় বাস্তবায়ন কমিটির ‘প্রকাশনা ও সাহিত্য উপকমিটি’র গৃহীত কর্মপরিকল্পনা অনুযায়ী সকল প্রকাশনা দ্রুততম সময়ের মধ্যে শেষ করার সিদ্ধান্ত গৃহীত হয়েছে। আজ ভার্চুয়াল প্লাটফর্মে অনুষ্ঠিত ‘প্রকাশনা ও সাহিত্য উপকমিটি’র ৯ম সভায় উপকমিটির কর্মপরিকল্পনা বাস্তবায়নের বিভিন্ন দিক নিয়ে বিস্তারিত আলোচনা হয়। জাতীয় বাস্তবায়ন কমিটির প্রধান সমন্বয়ক ড. কামাল আবদুল নাসের চৌধুরীর সঞ্চালনায় অনুষ্ঠিত এ সভায় সভাপতিত্ব করেন কমিটির সভাপতি জাতীয় অধ্যাপক রফিকুল ইসলাম।

 সভার শুরুতে সম্প্রতি প্রয়াত প্রকাশনা ও সাহিত্য উপকমিটির দু’জন সম্মানিত সদস্য, বাংলা একাডেমির সাবেক সভাপতি বিশিষ্ট ফোকলোরবিদ শামসুজ্জামান খান এবং বাংলা একাডেমির সাবেক মহাপরিচালক ও প্রকাশনা ও সাহিত্য উপকমিটির সদস্য-সচিব কবি হাবীবুল্লাহ সিরাজীর মৃত্যুতে শোক প্রস্তাব গৃহীত হয় এবং তাঁদের প্রতি শ্রদ্ধা জানিয়ে এক মিনিট নীরবতা পালন করা হয়।

 জাতীয় বাস্তবায়ন কমিটির প্রধান সমন্বয়ক প্রকাশনা ও সাহিত্য উপকমিটির কর্মপরিকল্পনা অনুযায়ী প্রস্তাবিত বিভিন্ন প্রকাশনা বিশেষ করে বঙ্গবন্ধুর ৭ই মার্চের ঐতিহাসিক ভাষণের সংকলন, বঙ্গবন্ধু সংশ্লিষ্ট বিভিন্ন লেখকের পূর্বরচিত প্রবন্ধ সংকলন, কিশোর-কিশোরীদের উপযোগী প্রামাণ্য জীবনীগ্রন্থ, জাতির পিতাকে নিবেদিত কবিতা সংকলন, জাতির পিতাকে নিবেদিত লোক কবিতা সংকলন, জাতির পিতাকে নিবেদিত কিশোর কবিতা সংকলন, জাতির পিতাকে নিবেদিত ছড়া সংকলন, জাতির পিতাকে নিবেদিত গল্প সংকলন, জাতির পিতাকে নিবেদিত কিশোর গল্প সংকলন প্রভৃতি দ্রুততম সময়ের মধ্যে প্রকাশনার কাজ সম্পন্নের জন্য সংশ্লিষ্ট সবাইকে অনুরোধ জানান।

 সভায় অন্যান্যের মধ্যে কবি মুহম্মদ নুরুল হুদা, লেখক অধ্যাপক ড. বিশ^জিৎ ঘোষ, লেখক অধ্যাপক রফিকউল্লাহ খান, কবি মুহম্মদ সামাদ, কথাসাহিত্যিক ইমদাদুল হক মিলন, অ্যাডভোকেট সাহিদা বেগম, কথাসাহিত্যিক আনিসুল হক, জ্ঞান ও সৃজনশীল প্রকাশক সমিতির সভাপতি ফরিদ আহমেদ, আগামী প্রকাশনীর স্বত্বাধিকারী ওসমান গণি, অন্য প্রকাশ-এর স্বত্বাধিকারী মাজহারুল ইসলাম, পাঠক সমাবেশ-এর ব্যবস্থাপনা পরিচালক শহিদুল ইসলাম বিজু এবং জাতীয় বাস্তবায়ন কমিটির কার্যালয়ের কর্মকর্তাবৃন্দ অংশগ্রহণ করেন।

#

মোহসিন/সাহেলা/সঞ্জীব/জয়নুল/২০২১/১৮৩৫ঘণ্টা

তথ্যবিবরণী নম্বর : ২৭৩৯

 **বিসিকের ‘ওয়ান স্টপ সার্ভিস’ কে ‘নন স্টপ সার্ভিস’ রূপে সেবা দিতে হবে**

 **--শিল্পমন্ত্রী**

ঢাকা, ৩০ জ্যৈষ্ঠ (১৩ জুন) :

 শিল্পমন্ত্রী নূরুল মজিদ মাহমুদ হুমায়ূন বলেছেন, বিসিকের ‘ওয়ান স্টপ সার্ভিস’কে ‘নন স্টপ সার্ভিস’ রূপে সেবা দিতে হবে। ‘ওয়ান স্টপ সার্ভিস’ যেন কার্যকর ‘ওয়ান স্টপ সার্ভিস’ই হয়, সেদিকে লক্ষ্য রাখতে হবে। ওয়ান স্টপ সার্ভিস যেমন আনন্দের, তেমনি এর দায়িত্বও অনেক বেশি। বিসিকের অন্য সকল ক্ষেত্রের মতো এই 'ওয়ান স্টপ সার্ভিস' যেন সফল হয়। বিসিকের ‘ওয়ান স্টপ সার্ভিস’ সেন্টার উদ্বোধনের মাধ্যমে নতুন যুগের সূচনা হলো। এর ফলে নতুন নতুন বিনিয়োগ ও শিল্পায়নের গতি ত্বরানি¦ত হবে, স্বচ্ছতা ও জবাবদিহিতা নিশ্চিত হবে।

 বাংলাদেশ ক্ষুদ্র ও কুটির শিল্প করপোরেশন (বিসিক) এর ‘ওয়ান স্টপ সার্ভিস (One Stop Service)-এর উদ্বোধনী অনুষ্ঠানে প্রধান অতিথির বক্তব্যে মন্ত্রী এসব কথা বলেন। আজ রাজধানীর একটি হোটেলে ‘ওয়ান স্টপ সার্ভিস’এর উদ্বোধনী অনুষ্ঠানের আয়োজন করা হয়। বিসিক-এর চেয়ারম্যান মোঃ মোশতাক হাসান এতে সভাপতিত্ব করেন। এতে বিশেষ অতিথি হিসেবে উপস্থিত ছিলেন শিল্প প্রতিমন্ত্রী কামাল আহমেদ মজুমদার, জনপ্রশাসন মন্ত্রণালয়ের সিনিয়র সচিব কে এম আলী আজম, শিল্পসচিব জাকিয়া সুলতানা এবং এফবিসিসিআই'র সভাপতি মোঃ জসিম উদ্দিন।

 মন্ত্রী বলেন, দেশকে শিল্পায়নের কাক্সিক্ষত লক্ষ্যে পৌঁছাতে সরকার প্রতিশ্রুতিবদ্ধ। অন্যান্য অনেক ক্ষেত্রের মতো বাংলাদেশে শিল্পায়নে সরকার নতুন ইতিহাস তৈরিতে সক্ষম হবে। বিসিকের চলমান কার্যক্রম এই ইতিহাস তৈরিতে অগ্রণী ভূমিকা রাখবে। এক্ষেত্রে শিল্পের সাথে সংশ্লিষ্টদেরও অগ্রণী ভূমিকা পালন করতে হবে। তিনি আরো বলেন, জাতির পিতার স্বপ্নের সোনার বাংলা ও প্রধানমন্ত্রীর স্বপ্নের ডিজিটাল বাংলাদেশ বিনির্মাণে ‘ওয়ান স্টপ সার্ভিস’ এর কোনো বিকল্প নাই। কেননা বাংলাদেশের জনগণের জীবনমান দ্রুত উন্নয়নের স্বার্থে দেশি-বিদেশি বিনিয়োগ ও পরিকল্পনা দ্রুত বাস্তবায়নের লক্ষ্যে দেশের উদ্যোক্তা ও বিনিয়োগকারীকে প্রয়োজনীয় সকল সেবা নির্দিষ্ট সময়ের মধ্যে কোনো ধরণের ভোগান্তি ছাড়াই নিশ্চিতকরণের লক্ষ্যে এই ওয়ান স্টপ সার্ভিস চালু করা হয়েছে বলে তিনি মন্তব্য করেন।

 বিশেষ অতিথির বক্তব্যে শিল্প প্রতিমন্ত্রী বলেন, বিসিক ওয়ান স্টপ সার্ভিস শিল্পায়নের জন্য সত্যি এক মাইলফলক। কুটির, মাইক্রো, ক্ষুদ্র মাঝারি শিল্পের উদ্যোক্তাদের দ্রুততম সময়ে হয়রানিমুক্ত সেবা প্রদানের নিমিত্তে ওয়ান স্টপ সার্ভিস এর কোনো বিকল্প নেই। ওয়ান স্টপ সার্ভিস এর মাধ্যমে উদ্যোক্তাগণ দ্রুততম সময়ে হয়রানিমুক্ত সেবা পাবেন। তিনি বলেন, এক সময় দেশে শিল্প স্থাপন বা ব্যবসায়ী উদ্যোগকে এগিয়ে নেয়ার ক্ষেত্রে প্রধান অন্তরায় ছিল দাপ্তরিক হয়রানি এবং জটিলতা। ওয়ান স্টপ সার্ভিস চালু করার মাধ্যমে দেশ সে অবস্থা থেকে উত্তরণ লাভ করবে।

 সভাপতির বক্তব্যে বিসিক চেয়ারম্যান বলেন, ওয়ান স্টপ সার্ভিস চালুর ফলে বিনিয়োগে আগ্রহী উদ্যোক্তাগণকে দ্রুততম সময়ে সেবা নিশ্চিত করা সম্ভব হবে। এতে বিসিক শিল্পনগরীগুলোতে নতুন দেশি-বিদেশি বিনিয়োগ আকৃষ্ট হবে ও দেশে পরিবেশবান্ধব শিল্পায়ন গতিশীল হবে। দেশে পরিবেশবান্ধব শিল্পায়নের মাধ্যমে জাতির পিতার স্বপ্নের সোনার বাংলা বিনির্মাণ সম্ভব হবে। তিনি আরো বলেন, ওয়ান স্টপ সার্ভিস চালুর ফলে বিসিক শিল্পনগরীগুলোতে বিদেশি বিনিয়োগ হবে এবং Doing Business Ranking এ বাংলাদেশের বর্তমান অবস্থান থেকে উত্তরণ সম্ভব হবে।

 উল্লেখ, আজ থেকেই এই ওয়ান স্টপ সার্ভিসের মাধ্যমে শিল্প নিবন্ধন করতে পারবে। পর্যায়ক্রমে অন্য সকল সেবা এই সেন্টার থেকে প্রদান করা হবে।

#

জাহাঙ্গীর/সাহেলা/সঞ্জীব/জয়নুল/২০২১/ ঘণ্টা

তথ্যবিবরণী নম্বর : ২৭৩৮

**শিক্ষাপ্রতিষ্ঠানে বেশি করে গাছ লাগাতে হবে
 ---পরিবেশমন্ত্রী**

বড়লেখা (মৌলভীবাজার), ৩০ জ্যৈষ্ঠ (১৩ জুন) :

 পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, শিক্ষা প্রতিষ্ঠানের পরিবেশ উন্নত করার জন্য বেশি বেশি করে গাছ লাগাতে হবে। তিনি বলেন, পরিবেশ ঠাণ্ডা রাখতে এবং জীবনধারণের অতিপ্রয়োজনীয় অক্সিজেন পর্যাপ্ত পরিমাণে পেতে গাছ লাগানোর বিকল্প নেই। মন্ত্রী বলেন, দেশের পরিবেশ রক্ষার্থে সরকারিভাবে গত বছর আট কোটি গাছের চারা লাগানো হয়েছে, এবারও  আট কোটি গাছের চারা লাগানোর পরিকল্পনা নেয়া হয়েছে। সকলে মিলে গাছ লাগালে দেশ জলবায়ু পরিবর্তনের বিরূপ প্রভাব মোকাবিলায় সক্ষম হবে।

 আজ মৌলভীবাজারের বড়লেখা উপজেলার ঈদগাহবাজার বালিকা উচ্চ বিদ্যালয়ে ঈদগাহবাজার বালিকা উচ্চ বিদ্যালয় ও তালিমপুর বাহারপুর উচ্চ বিদ্যালয়ের নবনির্মিত ভবন উদ্বোধন উপলক্ষ্যে আয়োজিত অনুষ্ঠানে প্রধান অতিথির বক্তব্যে মন্ত্রী এসব কথা বলেন।

 মন্ত্রী বলেন, মহামারির কারণে শিক্ষাপ্রতিষ্ঠানে শিক্ষা কার্যক্রম বন্ধ থাকলেও বর্তমান শিক্ষাবান্ধব সরকার প্রায় প্রতিটি শিক্ষা প্রতিষ্ঠানেরই অবকাঠামো উন্নয়ন কার্যক্রম অব্যাহত রেখেছে। শিক্ষাপ্রতিষ্ঠানের অবকাঠামো উন্নয়নকালে এর গুণগতমান বজায় রাখতে তিনি উপস্থিত ঠিকাদার ও সংশ্লিষ্ট কর্মকর্তাদের নির্দেশনা প্রদান করেন। মন্ত্রী বলেন, সকল ক্ষেত্রে সরকারের অভূতপূর্ব উন্নয়ন কর্মকাণ্ডের পরেও দেশ বিরোধীরা ষড়যন্ত্র অব্যাহত রেখেছে। এসকল দেশদ্রোহী ও ভণ্ড ধর্ম ব্যবসায়ীদের বিরুদ্ধে সরকার আইনানুগ ব্যবস্থা গ্রহণ অব্যাহত রাখবে।

 উদ্বোধন অনুষ্ঠানে অন্যান্যের মধ্যে উপস্থিত ছিলেন বড়লেখা উপজেলা পরিষদের চেয়ারম্যান সোয়েব আহমদ, এলজিইডির নির্বাহী প্রকৌশলী মোঃ আজিম উদ্দিন সরদার, উপজেলা নির্বাহী অফিসার খন্দকার মুদাচ্ছির বিন আলী, বড়লেখা উপজেলা পরিষদের সাবেক চেয়ারম্যান ও উপজেলা আওয়ামী লীগের ভারপ্রাপ্ত সাধারণ সম্পাদক রফিকুল ইসলাম সুন্দর প্রমুখ।

 পরে মন্ত্রী ঈদগাহবাজার-মালিশ্রী-মাইজমজুরী-রাস্তা উন্নয়ন কাজের ভিত্তিপ্রস্তর স্থাপন এবং জুড়ী উপজেলার জুড়ী-ফুলতলা (বটুলী) রাস্তার উন্নয়ন ও সংস্কার কাজ পরিদর্শন করেন।

#

দীপংকর/সাহেলা/সঞ্জীব/আব্বাস/২০২১/১৮১৭ ঘণ্টা

তথ্যবিবরণী নম্বর : ২৭৩৭

**মৎস্য ও প্রাণিসম্পদ খাতের উন্নয়নে ব্যাপক গুরুত্ব দিচ্ছে সরকার**

 **-- মৎস্য ও প্রাণিসম্পদ মন্ত্রী**

ঢাকা, ৩০ জ্যৈষ্ঠ (১৩ জুন) :

 মৎস্য ও প্রাণিসম্পদ মন্ত্রী শ ম রেজাউল করিম বলেছেন, প্রধানমন্ত্রী শেখ হাসিনা আমাদের অস্তিত্বের উৎসমূল। আমাদের আশা-ভরসার শেষ আশ্রয়স্থল। তিনি মৎস্য ও প্রাণিসম্পদ খাতের উন্নয়নে ব্যাপক গুরুত্ব দিয়েছেন। তাঁর দূরদর্শী নেতৃত্বে মৎস্য ও প্রাণিসম্পদ খাতের অভূতপূর্ব অগ্রযাত্রা সূচিত হয়েছে। মৎস্য ও প্রাণিসম্পদ খাতের ব্যাপ্তি অতীতের যে কোন সময়ের তুলনায় অনেক বেড়েছে। প্রধানমন্ত্রী শেখ হাসিনার নেতৃত্বে মৎস্য ও প্রাণিসম্পদ খাতের এ অগ্রযাত্রাকে কোনভাবেই প্রশ্নবিদ্ধ করা যাবে না।

 আজ রাজধানীর সচিবালয়ে মৎস্য ও প্রাণিসম্পদ মন্ত্রণালয়ের নিজ দপ্তর কক্ষে বঙ্গবন্ধু ভেটেরিনারি পরিষদের নেতৃবৃন্দের সাথে আলাপকালে মন্ত্রী এসব কথা বলেন।

 মন্ত্রী বলেন, প্রধানমন্ত্রী শেখ হাসিনার নির্দেশনায় সরকার করোনায় ক্ষতিগ্রস্ত খামারিদের পাশে দাঁড়িয়েছে। প্রথমবারের মতো এবছর মৎস্য ও প্রাণিসম্পদ খাতের খামারিদের নগদ প্রণোদনা দেওয়া হয়েছে। এছাড়া উপকরণ সহায়তা ও প্রণোদনা প্যাকেজের আওতায় স্বল্প সুদে ঋণ প্রদান করা হয়েছে। করোনা সংকটে খামারিদের উৎপাদিত দুধ, ডিম, মাছ, মাংস সংগ্রহ করে ভ্রাম্যমাণ ও অনলাইন পদ্ধতিতে বিক্রয়ের ব্যবস্থা গ্রহণ করা হয়েছে। এসব কার্যক্রম গ্রহণের ফলে দেশে ও দেশের বাইরে কাজের ব্যাপ্তি ও কার্য সম্পাদন বিবেচনায় মৎস্য ও প্রাণিসম্পদ মন্ত্রণালয় বিশেষ গুরুত্ব পাচ্ছে। মৎস্য ও প্রাণিসম্পদ খাতকে এগিয়ে নেওয়ার জন্য আপ্রাণ চেষ্টা করছে সরকার।

 মৎস্য ও প্রাণিসম্পদ মন্ত্রণালয়ের সচিব রওনক মাহমুদ, চট্টগ্রাম ভেটেরিনারি এন্ড এনিমেল সাইন্সেস বিশ্ববিদ্যালয়ের প্রাক্তন উপাচার্য অধ্যাপক ড. আবু সালেহ এম বারী, বাংলাদেশ কৃষি বিশ্ববিদ্যালয়ের শিক্ষক অধ্যাপক ড. মোঃ সিদ্দিকুর রহমান, বঙ্গবন্ধু ভেটেরিনারি পরিষদের সভাপতি ডা. মোঃ ইমরান হোসেন খান, সিনিয়র সহসভাপতি ডা. খন্দকার মোঃ হেলাল উদ্দিন, সহসভাপতি ডা. মোঃ আনিসুর রহমান ও মহাসচিব ডা. মোঃ আজিজুল ইসলাম এ সময় উপস্থিত ছিলেন।

#

ইফতেখার/সাহেলা/সঞ্জীব/জয়নুল/২০২১/১৮০০ঘণ্টা

তথ্যবিবরণী নম্বর : ২৭৩৬

**হেফাজতের ব্যানারে বিএনপি-জামাতের তাণ্ডব আড়াল করতেই বিএনপি’র মিথ্যাচার**

 **---তথ্যমন্ত্রী**

ঢাকা, ৩০ জ্যৈষ্ঠ (১৩ জুন) :

 তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘স্বাধীনতার পঞ্চাশ বছরপূর্তির সময় হেফাজতের ব্যানারে বিএনপি-জামাতের সক্রিয় অংশগ্রহণে যে তাÐব হয়েছে সেটিকে অস্বীকার করা এবং অন্যের ঘাড়ে দোষ চাপানোর অপচেষ্টা করা বিএনপি মহাসচিবের মিথ্যাচারেরই বহিঃপ্রকাশ। ভাবছি, কখন যে তিনি আবার বলে বসেন, খালেদা জিয়ার করোনা হওয়ার জন্যও আওয়ামী লীগ দায়ী।

 আজ সচিবালয়ে মন্ত্রণালয়ের সভাকক্ষে সমসাময়িক বিষয় নিয়ে সাংবাদিকদের বিভিন্ন প্রশ্নের জবাব দেন মন্ত্রী। ‘মার্চের তাণ্ডব হেফাজত নয়, আওয়ামী লীগেরই সাজানো’ মির্জা ফখরুল ইসলাম আলমগীর সাহেবের এমন মন্তব্য নিয়ে সাংবাদিকদের প্রশ্নের জবাবে মন্ত্রী এসকল কথা বলেন।

 ড. হাছান বলেন, ‘২৬, ২৭ ও ২৮ মার্চ যে সমস্ত ঘটনাপ্রবাহ চট্টগ্রাম, ব্রাহ্মণবাড়িয়া, ঢাকা এবং অন্যান্য জায়গাসহ সমগ্র বাংলাদেশে ঘটেছে, সেগুলো কারা ঘটিয়েছে সেই ভিডিও ফুটেজ আছে, আসামিদের বিচার হচ্ছে, যারা ঘটনা ঘটিয়েছে তারা স্বীকারোক্তিমূলক জবানবন্দিও দিয়েছে। মির্জা ফখরুল যখন এই কথাগুলো বলেন, তখন প্রমাণিত হয় তারা যে সক্রিয়ভাবে অংশগ্রহণ করেছিলেন, তা অস্বীকার করার জন্যই বলেছেন। এরকম জঘন্য মিথ্যাচার একজন সিনিয়র রাজনীতিবিদের কাছ থেকে কখনো কাম্য নয়। তার বরং উচিত ছিল যারা এই ঘটনাগুলো ঘটিয়েছে তাদের নিন্দা জানানো, সেটি না করে বরং এভাবে মিথ্যাচার করে এ ধরণের ঘটনাকে উস্কে দেয়া হচ্ছে, প্রশ্রয় দেয়া হচ্ছে, এটি কখনো সমীচীন নয়।’

 ‘জনগণের উত্তাল আন্দোলনে আওয়ামী ভেসে যাবে’ মির্জা ফখরুলের এ মন্তব্যের জবাবে মন্ত্রী বলেন, ‘একথা আমরা ২০০৯ সালে সরকার গঠন করার ৬ মাস পর থেকে অর্থাৎ ১২ বছর থেকে শুনে আসছি। বাস্তবতা হচ্ছে জনগণের রায় নিয়ে পর পর তিনবার জননেত্রী শেখ হাসিনা সরকার গঠন করেছেন, দেশ পরিচালনা করছেন। এই সমস্ত কথা বলে নিজেরা নিজেদেরকে হাস্যকর করে তুলছেন।’

 জিয়াউর রহমানের খেতাব বাতিল প্রসঙ্গে প্রশ্নের জবাবে মন্ত্রী বলেন, ‘মুক্তিযুদ্ধ বিষয়ক মন্ত্রণালয় এ বিষয়ে ঠিক উত্তর দিতে পারবে। তবে এ কথা ঠিক জিয়াউর রহমান মুক্তিযোদ্ধার ছদ্মাবরণে পাকিস্তানিদের সহযোগিতা করেছেন।’

 বিএনপি মহাসচিবের অপর মন্তব্য ‘আওয়ামী লীগ ইতিহাস বিকৃতি করছে’ এর জবাবে ড. হাছান বলেন, ‘ফখরুল সাহেব পারিবারিকভাবে দুইবার ক্ষমতায় ছিলেন। তার বাবা এরশাদ সাহেবের মন্ত্রী ছিলেন। তিনি আবার খালেদা জিয়ার মন্ত্রী ছিলেন। তারা যখন ক্ষমতায় ছিলেন তখন বঙ্গবন্ধুর নাম রাষ্ট্রীয় টেলিভিশনসহ সকল প্রচার যন্ত্রে নিষিদ্ধ করা হয়েছে এবং ক্রমাগতভাবে মুক্তিযুদ্ধের ইতিহাস বিকৃত করা হয়েছিল। সর্বকালের সর্বশ্রেষ্ঠ বাঙালি জাতির পিতা বঙ্গবন্ধুর নেতৃত্বে দেশ স্বাধীন হলো আর সেই বঙ্গবন্ধুকেই অস্বীকার করা হয়েছিল। এবং স্বাধীনতার খলনায়ককে নায়ক বানানোর চেষ্টা করা হয়েছিল। আজকে যখন ঠিক ইতিহাসটা জনগণ জানতে পারছে, তখন তাদের গাত্রদাহ হচ্ছে। এজন্য তারা এইসব কথা বলছে।’

 গণমাধ্যমকর্মী আইন প্রণয়নে অগ্রগতির বিষয়ে জানতে চাইলে মন্ত্রী বলেন, ‘আইনের চূড়ান্ত খসড়া আইন মন্ত্রণালয় থেকে ভেটিং হয়ে মন্ত্রিসভায় যাবে। এ আইন প্রণীত হলে বিএনপি’র সময় গণমাধ্যমকর্মীদের যে শ্রমিক বানিয়ে দেয়া হয়েছিল, সেটি থেকে মুক্তি লাভ হবে। সম্প্রচারের সাথে যুক্তদের আইনি সুরক্ষা হবে। যে কোনো সময় ছাঁটাই করা অনেকটা বন্ধ হয়ে যাবে।

#

আকরাম/সাহেলা/সঞ্জীব/আব্বাস/২০২১/১৮০২ ঘণ্টা

তথ্যবিবরণী নম্বর : ২৭৩৫

**স্বাস্থ্যবিধি মেনে নির্ধারিত স্থানে কোরবানির পশুর হাট বসাতে হবে**

 **- এলজিআরডি মন্ত্রী**

ঢাকা, ৩০ জ্যৈষ্ঠ (১৩ জুন) :

 স্থানীয় সরকার, পল্লী উন্নয়ন ও সমবায় মন্ত্রী মোঃ তাজুল ইসলাম বলেছেন, আসন্ন ঈদুল আযহায় স্বাস্থ্যবিধি মেনে সিটি কর্পোরেশন, পৌরসভা, উপজেলা ও ইউনিয়ন পরিষদ কর্তৃক নির্ধারিত স্থানে কোরবানির পশুর হাট বসবে। এর বাইরে হাট বসতে দেয়া হবে না।

 আজ স্থানীয় সরকার বিভাগের উদ্যোগে অনলাইনে আয়োজিত ঈদুল আযহা-২০২১ উপলক্ষ্যে কোরবানির পশুর হাট ব্যবস্থাপনা, নির্দিষ্ট স্থানে পশু জবাইকরণ এবং কোরবানির বর্জ্য অপসারণের প্রস্তুতি পর্যালোচনা সংক্রান্ত আন্ত:মন্ত্রণালয় সভায় সভাপতির বক্তব্যে একথা বলেন মন্ত্রী।

 মন্ত্রী জানান, করোনা ভাইরাসের ডেল্টা ভেরিয়েন্ট ভারতে ব্যাপকভাবে ছড়িয়ে পড়ায় দেশটি অনেক ক্ষতিগ্রস্ত হয়েছে। পার্শ্ববর্তী দেশ হওয়ায় আমাদের দেশেও কিছু কিছু এলাকায় বিশেষ করে সীমান্ত এলাকায় এ ভেরিয়েন্ট দেখা দিয়েছে। তাই এবছর সর্বোচ্চ সর্তকতা অবলম্বন করেই পশুর হাট বসানো হবে। তিনি বলেন, যথাযথ কর্তৃপক্ষ হাট বসানোর জন্য এবং পশু জবাইয়ের যে স্থান নির্ধারণ করবেন শুধু সেখানেই হাট বসবে, এর বাইরে কোরবানির পশুর হাট ও পশু জবাই করতে দেয়া হবে না। শহর-নগর, উপজেলা ও ইউনিয়ন পরিষদ কর্তৃপক্ষ নিজ নিজ এলাকায় সবার জন্য সুবিধামতো জায়গায় গরুর হাট বসানোর ব্যবস্থা গ্রহণ করবে।

 আমাদের দেশের ভারতীয় সীমান্ত এলাকা অত্যন্ত ঝুঁকিপূর্ণ অবস্থায় রয়েছে উল্লেখ করে মোঃ তাজুল ইসলাম বলেন, ঈদ উপলক্ষ্যে ভারত থেকে দেশে বৈধ-অবৈধ পথে অনেক পশু আসে এবং মানুষ যাতায়াত করে থাকে। ফলে ভারতীয় ভেরিয়েন্ট আমাদের দেশে ব্যাপক হারে ছড়িয়ে পড়ার আশঙ্কা দেখা দিয়েছে। কোন অবস্থাতেই যেন ভারত থেকে বৈধ-অবৈধভাবে মানুষ এবং পশু না আসে সে জন্য স্ব স্ব এলাকার জনপ্রতিনিধি এবং সংশ্লিষ্টদের শক্ত অবস্থানে থেকে সতর্কতামূলক ব্যবস্থা নেওয়ার জন্য আহ্বান জানান তিনি।

 স্থানীয় সরকার মন্ত্রী বলেন, সড়ক-মহাসড়ক এবং রেললাইনসহ যেকোন ধরনের রাস্তার উপরে পশুর হাট বসানো অবশ্যই বন্ধ করতে হবে। রোডস এন্ড হাইওয়ে কর্তৃপক্ষ এবং সংশ্লিষ্ট এলাকার উপজেলা, পৌরসভা, ইউনিয়ন পরিষদের জনপ্রতিনিধিসহ সকলের সমন্বিত উদ্যোগে এটি বন্ধ করতে হবে। যেখানে সেখানে পশুর হাট বসতে দেওয়া যাবে না।

 কোরবানি দেওয়ার পর পরই দ্রুত সময়ের মধ্যে বর্জ্য অপসারণ করার জন্য ব্যবস্থা নিতে হবে উল্লেখ করে তিনি বলেন, সিটি কর্পোরেশনের মেয়র, পৌর মেয়রসহ উপজেলা ও ইউনিয়ন পরিষদের সকল জনপ্রতিনিধিরা স্ব-স্ব উদ্যোগে দ্রুত সময়ে বর্জ্য অপসারণ করবেন ।

 মন্ত্রী আরো বলেন, গত বছরেরর মতো এবছরও স্বাস্থ্যবিধি মেনে এবং সামাজিক দূরত্ব বজায় রেখে পশুর হাট বসানোর জন্য গণমাধ্যমে জনসচেতনতামূলক প্রচার-প্রচারণার ব্যবস্থা করা হবে। সিটি কর্পোরেশন ছাড়াও অন্যান্য প্রতিষ্ঠান নিজস্ব উদ্যোগে সচেতনতামূলক প্রচার-প্রচারণা চালাবে বলেও জানান তিনি। এ সময় সকল সিটি কর্পোরেশনের মেয়রদের জলাবদ্ধতা নিরসনের জন্য স্থায়ী সমাধানের ব্যবস্থা গ্রহণ করে জনদুর্ভোগ কমাতে নিজ নিজ অবস্থান থেকে কাজ করার আহ্বান জানান তিনি।

 সভায় ঢাকা উত্তর ও দক্ষিণ সিটি কর্পোরেশনসহ সকল সিটি কর্পোরেশনের মেয়র এবং স্থানীয় সরকার বিভাগের সিনিয়র সচিব, স্বাস্থ্য, তথ্য ও সম্প্রচারসহ সংশ্লিষ্ট মন্ত্রণালয় ও বিভাগের সচিব এবং বিভিন্ন অধিদপ্তরের প্রতিনিধিবৃন্দ উপস্থিত ছিলেন।

#

হায়দার/পরীক্ষিৎ/মেহেদী/আসমা/২০২১/১৬৩০ ঘণ্টা

তথ্যবিবরণী নম্বর : ২৭৩৪

**পায়রা বন্দরের ক‍্যাপিটাল ড্রেজিং-এর লক্ষ্যে চুক্তি স্বাক্ষর**

ঢাকা, ৩০ জ্যৈষ্ঠ (১৩ জুন) :

 আজ ঢাকায় রেডিসন হোটেলে পায়রা বন্দরের রাবনাবাদ চ‍্যানেলের ক‍্যাপিটাল ও মেইনটেন‍্যান্স ড্রেজিংয়ের চুক্তিপত্র স্বাক্ষরিত হয়। পরিকল্পনা মন্ত্রী এম এ মান্নান এবং নৌপরিবহন প্রতিমন্ত্রী খালিদ মাহমুদ চৌধুরী এসময় উপস্থিত ছিলেন।

 চুক্তিপত্রে স্বাক্ষর করেন পায়রা বন্দর কর্তৃপক্ষের চেয়ারম‍্যান কমডোর হুমায়ুন কল্লোল এবং বেলজিয়ামভিত্তিক ড্রেজিং কোম্পানি জান ডি নুল এর প্রকল্প পরিচালক জাঁ মোয়েন্স (jan moens)। ড্রেজিং প্রকল্পে ব‍্যয় হবে ৪ হাজার ৯৫০ কোটি টাকা। এর আগে ২০১৯ সালে একই কোম্পানির সাথে চুক্তিপত্রে পিপিপি'র আওতায় এ ড্রেজিং প্রকল্পের ব‍্যয় ধরা হয়েছিল ১০ হাজার ৫৫৯ কোটি টাকা।

 প্রধানমন্ত্রী শেখ হাসিনার প্রজ্ঞা ও দেশপ্রেমের কারণে চুক্তির অর্থায়নের ধরন পরিবর্তন করে নিজস্ব অর্থায়নে সম্পাদন করার সিদ্ধান্তে ৫ হাজার ৬০৯ কোটি টাকা সাশ্রয় হবে। চ‍্যানেলটির ক‍্যাপিটাল ড্রেজিংয়ের ফলে বন্দর থেকে সাগরের মধ‍্যে ৭৫ কিলোমিটার দীর্ঘ, ১০০-১২৫ মিটার প্রশস্থ এবং ১০.৫ মিটার গভীরতার একটি চ‍্যানেল সৃষ্টি হবে। এতে করে পায়রা বন্দরে ৪০ হাজার টনের জাহাজ ভিড়ানোর সক্ষমতা তৈরি হবে।

#

জাহাঙ্গীর/পরীক্ষিৎ/মেহেদী/আসমা/২০২১/১৫২০ ঘণ্টা